# São Cosmado

Sâo Cosmado és una freguesia portuguesa del municipi d'Armamar, al districte de Viseu, amb 13,95 km² d'àrea i 598 habitants (al cens del 2011). La densitat de població n'és de 42,9 hab/km².
Va ser vila i seu de municipi fins a mitjan segle xix. Només incloïa la freguesia de la seu i tenia, al 1801, 702 habitants. Després de les reformes administratives de començament del liberalisme s'hi uniren les freguesies de Goujim, Santa Cruz de Lumiares, Chãs, Granja do Tedo i Longa. Tenia, al 1849, 3.459 habitants. El municipi fou anul·lat al 1855.
Sâo Cosmado és una de les freguesies més grans del municipi. En formen part els llogarets de Contim, Lapinha i Cardais. Se situa al límit sud del municipi, fent-ne frontera amb els de Moimenta da Beira i Tabuaço.
A uns centenars de metres a l'est del centre de Sâo Cosmado, es troben els Calhaus do Cunho.

## Història

La història de Sâo Cosmado té tanta antiguitat com riquesa. En aquesta zona són abundants les llegendes, els contes i les històries. Hi ha vestigis d'un castre a l'est de l'actual població a la muntanya del castell. Tenia per veïns altres tres castres: el de Goujoim, el de Longa i la muntanya Ladário. Això testimonia que la zona estava densament poblada en temps remots.
Més tard Sâo Cosmado obtindria un fur antic i després un de manuelí, aquest concedit el 15 de desembre del 1512, que consagra Sâo Cosmado com a municipi. En el cadastre del 1527, tenia 65 habitants i confrontava amb els municipis de Lumiares, Goujoim, Granja do Tedo i Castelo. El municipi de Sâo Cosmado fou suprimit el 24 d'octubre del 1855, i s'integrà com a freguesia a Armamar. El dibuix urbà de la vila revela molts trets d'aquesta època.
A principis del segle XX es conreava tabac a Sâo Cosmado i, pels registres deixats, n'era de bona qualitat.
Del patrimoni de la freguesia destaquen: l'església parroquial, siscentista, de Sâo Cosme i Sâo Damião, amb talla daurada barroca i considerada la més artística del municipi. Aquest temple es construí a començament del segle XVII però abans hi havia un altre temple, de principis de la nacionalitat, al llogaret de Fontaínhas que encara hui es coneix com l'Església Vella; mereix també atenció la creu de terme del Senhor das Prisôes i, al fons de la freguesia, dos blocs granítics de grans dimensions, els Penedos do Cunho, envoltats de misteris i llegendes curioses (una llegenda diu que un d'ells conté foc i l'altre or); cal esmentar les capelles de S. Pedro (1640), del Sr. da Aflição (1904), de S. Gonçalo, de la Sra. da Conceição; i a Cardais la capella de S. João (siscentista) i, de la mateixa època, a Lapinha, la capella de S. Francisco.

## Població

Població de São Cosmado :
| 1864 | 1878 | 1890 | 1900 | 1911 | 1920 | 1930 | 1940 | 1950 | 1960 | 1970 | 1981 | 1991 | 2001 | 2011 |
| 1 342 | 1 370 | 1 352 | 1 421 | 1 364 | 1 192 | 1 201 | 1 234 | 1 335 | 1 342 | 1 197 | 1 182 | 1 031 | 707 | 598 |

## Referències

* ↑ «Sâo Cosmado» (en portuguès). www.fcporto.pt.
* ↑ «Recenseamentos Gerais da População».

## Enllaços externs

* http://www.freguesiasdeportugal.com/distritos_portugal/distritodefaro.htm#ARMAMAR
* http://www.gov-civil-viseu.pt/
* http://www.cm-armamar.pt/
* http://www.scosmado.pt/s-cosmado/
* http://www.arqnet.pt/exercito/ord_saocosmado.html